[Alexander Episcopus servus servorum Dei, dilectis filiis Rodulpho Abbati et fratribus Monasterii Cluniac. salutem et Apostolicam benedictionem. Quanto vos, et Ecclesiam vestram, quæ ad jurisdictionem beati Petri, et nostram provisionem specialiter nullo mediante noscitur pertinere, intuitu Religionis, devotionis, et fidei, qua noscimini largiente Domino præeminere, arctiori Charitate diligimus; tantò vobis potius volumus in neccessitatibus vestris adesse, et jura vestra propensiori studio et sollicitudine conservare, ac vobis, in quibus expedit, gratiæ nostræ favorem, et tuitionis præsidium diligentius impertiri. Sanè per dilectum filium nostrum I. Monachum vestrum à nobis devotè ac suppliciter postulastis quod thesaurum Ecclesiæ vestræ, honores ac possessiones, et obedientias, quas in præsentiarum eadem Ecclesia possidet, aut in futurum auctore Domino justè poterit adipisci, Te, fili Abbas, et quemlibet successorum tuorum absque communi consensu Capituli, distrahere vel alienare deberemus districtius prohibere. Nos igitur commodis ac profectibus vestris cupientes ferventer intendere, et Monasterium vestrum volentes auctore Domino in quiete perpetua et tranquillitate persistere, ut ibidem à sæcularibus tumultibus liberi omnipotentis Dei servitio vacare quietius valeatis, auctoritate Apostolica sub interminatione Anathematis prohibemus, ut tibi, vel cuilibet successorum tuorum nullatenus liceat thesaurum memoratæ Ecclesiæ vestræ, quem nunc possidet, vel recuperare, seu justis modis auctore Domino acquirere poterit, honores etiam, possessiones sive obedientias ipsius, sine communi consensu Capituli, vel sanioris partis distrahere, vel quolibet titulo personis extraneis obligare. Datum Anagniæ XVII. Kalendas Februarii.]